**Referat af Videnskabeligt møde om Bakteriæmi tirsdag d. 17. maj 2022, arrangeret af**

**Bakteriæmigruppen BAKT under DSKM.**

Mødet blev afholdt tirsdag d. 17. maj 2022 på SSI fra kl. 10:00 – 16:00.

Mødearrangører: Kirstine Kobberøe Søgaard, KMA Aalborg og Flemming Scheutz, SSI.

Referent: Flemming Scheutz

Mødet havde 24 deltagere.

Vi startede ud med en gennemgang af arbejdsgange i bloddyrkningslaboratoriet på de forskellige

KMA´er. Det kunne konstateres at der er en del forskelle i den praktiske håndtering, herunder antal

kolber, inkubationstid, identifikation og resistens samt udringning og notatførelse.

Derefter fulgte en kort status på MiBa samt en diskussion om bakteriæmi skal gøres til en

anmeldelsespligtig sygdom. Bakteriæmi er nævnt i den nye Bekendtgørelse, så det bliver en

realitet. SSI er interesserede i at varetage overvågningen, men rammerne for hvem der skal stå

for denne er ikke endeligt afgjort.

Efter fulgte en række fremragende præsentationer (fremgår af programmet som findes på

DSKMs hjemmeside) blev følgende blev diskuteret på den sidste del af mødet:

Ad. **Status og diskussion af fælles manuskript om bakteriæmi.**

* Det aftaltes, at Kåre Mølbak fremsender et yderligere bearbejdet manuskript, der som medforfattere har en repræsentant fra hver KMA, samt Sophie Gubbels, Marianne Voldstedlund og Flemming Scheutz, alle SSI. Artiklen fokuseres på at og hvorfor det giver mening at gøre bakteriæmi genstand for national overvågning og vil ikke indeholde mange data.
* Der planlægges derudover en artikel med deskriptive data hentet fra MiBa. Ram Dessau er tovholder på denne artikel og kommer med udkast til forfattere og indhold.

Ad**. Multinationalt samarbejde om *Capnocytophaga spp.***

* Kirstine Kobberøe Søgaard er en af 4 medlemmer af et globalt Capnocytophaga konsortium. Formålet er at danne en global biobank af isolater fra både hunde og mennesker og karakterisere disse genotypisk og fænotypisk for at forstå mere om den patogene evolution og virulens forbundet med *Capnocytophaga spp..* Der er indtil videre knap 100 deltagere fra 22 lande. Fra Danmark har alle KMA´er meldt tilbage at de gerne vil deltage. Alle der leverer isolater +/- kliniske oplysninger tilbydes medforfatterskab på de projekter der baseres på data.

Ad. **Fremad rettet forskningsstrategi**

* Der var opbakning ift. at lave flere samarbejdsprojekter og følgende muligheder blev diskuteret:
* Bakteriæmi og mortalitet: Er visse bakterietyper forbundet med en højere mortalitet end andre? Det kunne undersøges i et retrospektivt studie baseret på *E. coli* isolater fra 200 døde patienter sammenlignet med 400 isolater fra ikke afdøde patienter. Flemming Scheutz er tovholder ift opfølgning ved næste møde.
* Prospektiv typning af indsendte *E. coli* isolater fra bakteriæmi mhp undersøgelse af eventuelle regionale forskelle, prevalens af dominerende sekvens typer (ST) og virulenstyper. Indsendelse af isolater fra hver KMA fordelt over året i lighed med, hvad der er udført for *C. difficile*. Flemming Scheutz er tovholder ift opfølgning ved næste møde.
* Bakteriæmi og cancer: Kan detektion af særlige virulens faktorer ved *E. coli* isolater fra bakteriæmi episoder prædikere en okkult cancer? Kirstine Kobberøe Søgaard undersøger muligheden for at identificere patienter der indenfor 1 år fik en cancer diagnose i et udtræk baseret på tidligere kohorte (kolorektal, n=25; lever/galde/pancreas, n=15; blære/nyre, n=15). Blodisolater fra disse patienter er gemt i Aalborg og vil kunne sammenlignes genotypisk med *E.coli* blodisolater fra patienter der ikke efterfølgende får en cancer diagnose.

Det planlægges fremadrettet at afholde 2 årlige møder. Næste møde planlægges til afholdelse d. 8 november 2022.

Det blev efterfølgende bemærket, at gruppen manglede repræsentation fra Sønderborg. Kirstine Kobberøe Søgaard kontakter Sønderborg mhp. at finde en repræsentant til BAKT-samarbejdet.